প্রেমে টানাপড়েন বা বিচ্ছেদের কারণে দু’বছরে রাজ্যে আত্মঘাতীর সংখ্যা প্রায় ১৬০০!

আত্মহত্যার এই খতিয়ান প্রকাশ করেছে কেন্দ্রীয় স্বরাষ্ট্রমন্ত্রকের একটি রিপোর্ট। যা দেখে মনোরোগ বিশেষজ্ঞদের একাংশ বলছেন, ভালবাসায় বিচ্ছেদ আসতে পারে ধরে নিয়েই প্রেম করতে হবে। না-হলে সমস্যা বাড়বে।

প্রতি বছর স্বরাষ্ট্রমন্ত্রকের তরফে আত্মহত্যা ও দুর্ঘটনার সংখ্যা এবং কারণ রিপোর্ট আকারে প্রকাশ করা হয়। সর্বশেষ রিপোর্ট বলছে, ২০১৫ সালে এরাজ্যে ‘প্রেমঘটিত’ কারণে‌ আত্মঘাতীর সংখ্যা ছিল ৪০২। তার আগের বছর সংখ্যাটা ছিল ৪৪৫। ২০১৩ সালে প্রেমঘটিত কারণে আত্মঘাতী হন ৬৩৫ জন। ২০১২ সালের রিপোর্টে প্রেমের কারণে আত্মঘাতীর সংখ্যার উল্লেখ নেই। ২০১১ সালে ৯৪১ জন প্রেমঘটিত কারণে আত্মহত্যা করেছিলেন। ২০১৬ সালের রিপোর্ট এখনও প্রকাশিত হয়নি।

তথ্য বলছে, ২০১৫ এবং ২০১৪ সালে প্রেমের কারণে আত্মঘাতী মানুষের সংখ্যার নিরিখে দেশে পশ্চিমবঙ্গের স্থান ছিল তৃতীয়। ২০১৩ এবং ২০১২ সালে পশ্চিমবঙ্গ ছিল যথাক্রমে দ্বিতীয় এবং প্রথম স্থানে। ২০১৫ সালে প্রেমে আঘাত পেয়ে, ব্যর্থ হয়ে বা ভালবাসায় বিচ্ছেদের কারণে জীবন শেষ করা মানুষের সংখ্যা (৪০২) কাজ না-পেয়ে আত্মঘাতীর সংখ্যার ( ১০২) প্রায় চারগুণ। 
রিপোর্টে দেখা গিয়েছে, বিবাহঘটিত সমস্যার জেরে এ রাজ্যে সবচেয়ে বেশি মানুষ আত্মহত্যা করেন।  

মনোরোগ বিশেষজ্ঞ ওমপ্রকাশ সিংহের কথায়, ‘‘বাঙালিরা অনেক বেশি আবেগপ্রবণ। সেই কারণে আত্মহত্যার প্রবণতাও অনেক বেশি।’’ মনোবিদদের একাংশের মতে, সদ্য যৌবনে পা দেওয়া ছেলেমেয়েরা অনেক বেশি আবেগপ্রবণ হন, ওই সময় প্রেমে আঘাত পেলে কেউ কেউ চটজলদি জীবন শেষ করার সিদ্ধান্ত নিয়ে ফেলেন।  

রিপোর্টে দেখা গিয়েছে, সম্পর্ক ভাঙার কারণে আত্মঘাতীদের মধ্যে মেয়েদের সংখ্যা ছেলেদের থেকে বেশি। মনোরোগ বিশেষজ্ঞ সত্যব্রত করের কথায়, ‘‘প্রেমে আঘাত পেলে সমস্যা থেকে বেরিয়ে আসা ছেলেদের পক্ষে তুলনামূলকভাবে সহজ। প্রেমে আঘাত পাওয়া অনেক ছেলেই প্রতিশোধ নিতে সামাজিক মাধ্যমে প্রেমিকা সম্পর্কে অনেককিছু গোপন কথা ফাঁস করে দেয়। মেয়েদের মধ্যে ওই প্রবণতা তেমন দেখা যায়নি। সেই কারণে বেশিরভাগ ক্ষেত্রে মেয়েরাই আত্মঘাতী হয়।’’ 

ওমপ্রকাশ বলেন, ‘‘সম্পর্ক ভেঙে যেতে পারে, এটা ধরে নিয়ে সম্পর্ক তৈরি করলে কষ্ট কম হয়। আমাকে আজ যে ভালবাসছে, কাল আমাকে তার ভাল না-ও লাগতে পারে।’’ 

সত্যব্রতের কথায়, ‘‘ভালবাসায় বিচ্ছেদ বা টানাপড়েনজনিত কারণে‌ কেউ আঘাত পেলে, তার পরিবারকেই কাউন্সেলিংয়ের মুখ্য কাজটি করতে হয়। প্রয়োজনে কাউন্সেলরের কাছে নিয়ে যেতে হবে।’’